טור מנוקד אבן העזר סז
בתולה שנתאלמנה או נתגרשה או נחלצה מן האירוסין וניסת, כתובתה מאתים.
נתאלמנה או נתגרשה או נחלצה מן הנישואין, כגון שנכנסה לחופה, כתובתה מנה, דמשנכנסה לחופה היא בחזקת בעולה ואין לה אלא מנה, אפילו יש לה עדים שלא נסתרה עם הראשון אנו אומרים שבחזקת בעולה כונסה ולפיכך אין עליה טענת בתולים.

הגיורת והשבויה והשפחה שנתגיירו ושנפדו ושנשתחררו פחות מבת שלוש שנים ויום אחד - כתובתן מאתים.
ומבת שלוש שנים ויום אחד ומעלה - כתובתן מנה.

קטנה מבת שלש שנים ויום אחד ולמטה שנבעלה, אפילו בא עליה גדול, כתובתה מאתים.
וקטן בן תשע שנים ויום אחד ולמטה שבא על הגדולה ונשאת, כתובתה מאתיים, שאין ביאתו ביאה עד שיהא בן תשע שנים ויום אחד.
ודוקא שלא השיר בתוליה, אבל אם השיר בתוליה אין לה אלא מנה.

מוכת עץ כתובתה מנה. ואפילו לא הכיר בה וכנסה על מנת שהיא בתולה ונמצאת מוכת עץ יש לה מנה.
אבל כנסה על דעת שהיא בתולה ונמצאת בעולה, אפילו מנה אין לה.

בתולה שהיא בוגרת או סומא או אילונית, כתובתה מאתיים.
אבל חרשת ושוטה, אין לה כתובה. לא שנא נשאו לפקח או לחרש ושוטה.
ואם נשאו לפקח וכתב לה כתובה, יש לה מה שכתב לה, מפני שהפסיד על עצמו ורוצה ליזוק בנכסיו.
אבל אם לא כתב לה, אין לה כלום.
נתפקחת החרשת נשתפית השוטה וקיימה אחר כך, יש לה כתובה מנה.
וחרש ושוטה שנשאו נשים אין להם כתובה, כדתניא חרש ושוטה שנשאו נשים פקחות, אף על פי שנתפקח החרש ונשתפה השוטה אין להן עליו כלום, רצו לקיימן יש להן כתובה מנה.
השיאו פקחת לחרש וכתבו לה כתובה על נכסיו, נוטלת כל מה שכתבו לה, דלא גרע מאילו קנו לו שפחה לשמשו.
אבל שוטה אין בית דין משיאין אותו, שלא תקנו לו נישואין כלל.

קטן אפילו מבן תשע שנים ומעלה שהשיאו אביו, אין לה כתובה.
ואם הגדיל וקיימה, יש לה עיקר כתובתה, מאתיים לבתולה מאה לאלמנה, אבל מה שהוסיף בקטנותו אין לה.
ואפילו העיקר אינה גובה מכח שטר הכתובה אלא מתנאי בית דין, לפיכך אינה גובה אלא מבני חרי ולא ממשעבדי שנמכרו בקטנותו.
וכן הדין בגר שנתגיירה אשתו עמו.